**РЕЦЕНЗИЯ**

**от проф. д-р Снежанка Добрева Георгиева**,

Шуменски университет „Епископ Константин Преславски“, Педагогически факултет,

катедра „Технологично образование, предприемачество и визуални изкуства“

**относно дисертационен труд**

# **на тема „Формиране на литературни и социолингвистични компетентности у учениците в начална училищна възраст чрез съвременната литература за деца“**

**за придобиване на образователната и научна степен „доктор“**

**по професионално направление 1.3. Педагогика на обучението по...**

**(Методика на обучението по български език и литература в началния етап на образованието)**

**Автор на дисертационния труд:*****Теодора Янкова Вълева***

**Научен ръководител: *проф. дпн Нели Стоянова Иванова***

Рецензията е възложена по решение на Научното жури, определено със заповед № РД-38-227 от 03.05.2023 г. на Ректора на СУ „Св. Климент Охридски“. Всички изисквания по процедурата са спазени. Изискуемите от ЗРАСРБ и ППЗРАСРБ документи са представени в задължителния срок.

1. **Общо представяне на докторанта**

Теодора Янкова Вълева е родена на 11.01.1981 г. в град Бургас. Завършва две магистратури, съответно: славянска филология в СУ „Св. Климент Охридски“ и ПУНУП в Университет „Проф. д-р Асен Златаров“, гр. Бургас, придобита образователно-квалификационна степен „магистър“, професионална квалификация педагог, детски учител и начален учител. Към настоящия момент се реализира като учител по български език и литература в гимназиален образователен етап в ПГРЕ „Г. С. Раковски“ – гр. Бургас. Автор е на произведения за деца, участва в създаването на програмна система за детските градини „Заедно“, одобрена от МОН. За висока професионална мотивация говорят придобиването на IV ПКС (включване в програма за надграждаща квалификация към Университет „Проф. д-р Асен Златаров“ – Бургас и преквалификацията учител по английски език в средните училища, придобита в СУ „Св. Климент Охридски“). Целенасочеността и последователността ѝ по отношение на собственото професионално развитие правят Теодора Вълева подходящ кандидат за научно-образователната степен „доктор“.

Със Заповед № РД 20-270/30.01.2020 г. Теодора Вълева е зачислена за докторант, задочно обучение по направление 1.3. Педагогика на обучението по…, Докторска програма Методика на обучението по български език и литература в началния етап на образованието към Катедра Дидактика, считано от 01.02.2020 г. до 01.02.2024 г. Научен ръководител е проф. дпн Нели Стоянова Иванова.

Предоставените документи показват, че Теодора Вълева има необходимия педагогически опит (учител по български език и литература и учител по английски език). Интересите ѝ също са в областта на дидактиката на литературното образование, на социалната комуникация и читателската култура на деца и тийнейджъри. Педагогическият ѝ опит и практиката като автор на литература за деца ѝ дават възможност да предложи методически подход за формиране на литературни и социолингвистични компетентности, който е резултат и от практически опит, и от коректно научно изследване.

1. **Актуалност и значимост на разработения в дисертационния труд проблем**

В контекста на съвременните приоритети и задачи пред качеството на компетентностно ориентираното училищно образование е избрана дисертабилна тема. Актуална е тематиката за значимостта на естетическото усвояване на света, за хармоничното развитие на детската личност, за формирането на естетическия ѝ идеал като аспекти на активна жизнена позиция по отношение на отсяване на истинските и стойностните неща в живота; като предпоставка за постигане на високо ниво на литературни и социолингвистични компетентности от учениците в начална училищна възраст. Актуалността на разглежданата проблематика е изводима в обективните контексти на социалните и научните парадигми относно продължителността и целенасочеността на процеса за формиране на комплекс от ключови компетентности у посочената възрастова група обучавани. Във връзка с официално регистрирана функционална неграмотност на българските ученици при международни изследвания и търсене на пътища за преодоляването им трудът е изключително актуален с проблемната си фокусираност – посветен е на формирането на важни за учениците от начален образователен етап компетентности чрез работа с литературата за деца; на обосноваването на критерии и показатели за измерване на равнищата на компетентност и качеството на реализиращите се процеси по образование, възпитание и социализация на младите хора. Актуалността на темата е експлицирана от самата докторантка и в контекста на социални и научни детерминанти, отнасящи се до значимостта на литературата за деца като фактор за аксиологическо и естетическо развитие, като възможност за социално адаптиране и позициониране. За насочването към значимата тематика са налице и субективни мотиви – обвързаност със спецификата на преподавателската дейност и с допълнителните професионални занимания на докторантката. Теодора Вълева е автор на книги за деца, очевидно е персоналното ѝ желание за експериментаторство в процеса на формиране на детето като самостоятелен читател. Затова актуално звучат и логично изведените персонални мотиви относно изпълнимостта на поставените цели – личната отговорност на един учител (автор и на произведения за деца) да работи по проблемите за ефективизиране на въздействието на детската литература в процесите на създаване на самостоятелни читатели с постепенно формиращи се литературни и социокултурни компетентности. Актуален е и моделът на осмисляне на осъществяване на представяните процеси в контекста на синергетични действия на три заинтересовани страни („Ролята на учители, родители и автори на съвременна детска литература е особено важна за формирането на висока степен на читателска култура у подрастващите, а съвместните им усилия в тази посока неминуемо биха довели до успех“, стр. 68).

1. **Характеристика и оценка на съдържанието на дисертационния труд**

Дисертационният труд е с обем 215 страници, от които 164 са основен текст, 51 страници – приложения. Научният апарат съдържа общо 99 източника (85 – на кирилица; 14 – на латиница), релевантни на избраната тема, пълноценно използвани в текста на докторанта. Показател за проучеността на актуалните гледни точки по изследвания проблем е и броят на цитираните научни трудове, издадени след 2000 г. – 72 на брой. Вербалният текст е подкрепен от 42 визуализиращи елемента (17 таблици, 3 фигури, 4 диаграми, 2 графики, 16 хистограми). В структурно отношение изследването на Теодора Вълева включва увод, три глави, заключение, библиография, седем приложения. Следван е общоприет стандарт в научните изследвания, свидетелстващ не само за много добро познаване на разглежданата проблематика, но и за стремеж изложението да се съобрази с обекта и предмета, да се подчини на ясно дефинираните изследователски задачи; да даде възможност за безпроблемно и пълноценно възприемане и разбиране на методическата концепция. Текстът прави добро впечатление със стегнатата си композираност и логичност, академичния си стил, целенасочения анализ и коректното представяне на наблюдаваните културни феномени и дидактически парадигми.

Уводната част на труда е стегната, логична и целенасочена. Докторантката мотивирано идентифицира обекта, предмета, целта, задачите, хипотезата на изследването. Коректно представени са изследователските подходи, методи, похвати; етапите, през които преминава проучвателско-изследователският процес. Концептуалната рамка на изследването е очертана в първа глава, която в трипараграфната си структурираност извежда три аспекта – специфика на процеса на формиране на литературни и социокултурни компетентности чрез обучението по български език и литература в 1. – 4. клас; психолого-педагогическа характеристика на развитието на децата в начална училищна възраст; роля на литературата за деца при формиране на посочените по-горе два типа компетентности. Съобразено с общата логика е изясняването на понятия, представени на фона на актуални за дефинирането им научни постановки (компетентност, ключови компетентности, литературна компетентност, литературно образована личност, четене с разбиране, социокултурна компетентност и др.). Проблемът за мястото на литературните и социокултурните компетентности е концептуализиран от различни гледни точки. А проблемът за формирането на компетентности е операционализиран и на равнище държавни образователни стандарти (наредби, училищен учебен план), равнище учебни програми по български език и литература за 1. – 4. клас, чиито съдържателни акценти и очаквани резултати са представени коректно и целенасочено. Лаконично, но коректно методическите аспекти на формирането на литературна и социолингвистична компетентност са обвързани с преглед на водещи имена и заглавия в сферата на детската литература (Мая Дългъчева, Весела Фламбурари, Петя Кокудева, Юлия Спиридонова и др.); лаконично, но вярно са представени възможностите на текстовете им за извънкласна работа. Изведени са специфичните характеристики на съвременната литература за деца, както и проблемът за недостатъчно активното ѝ използване като средство за разширяване на житейски, ценностен и естетически кръгозор. Обобщена е ключовата роля на учителя за проникване на учениците от поколението на дигитално родените в магичния свят на художественото изкуство. Позитив на първа глава е обвързването на проблемите за познавателното развитие на учениците с подходящи за осъществяването му технологични решения – използване на когнитивни и читателски стратегии, стратегии за запомняне, активизиране на игровия метод, обосноваването на необходимостта от разнообразни интерактивни методи и др.

Заслужава внимание в съдържателно и функционално отношение ясно откроената лична позиция на докторанта, представена логично и подредено във втора и трета глава на дисертационния труд. Позитив на разработката е издържаното представяне на дизайна на емпиричното изследване, на изследователския инструментариум. Целенасочено акцентът е поставен върху аргументативното извеждане на критерии за оценка на резултатността по всеки от използваните методи. Предложените критерии за анализ на резултатите от анкетните карти (за учители, за родители), на интервюто с учители, дидактическия тест, експертната оценка са адекватни по отношение на изследваното равнище на литературни и социолингвистични компетентности. Ясното и систематизирано представяне на логиката и начина на приложение на експерименталния процес е подкрепено с визуализация на модела. Безспорно предимство на графично предложения модел за формиране, развиване и надграждане на литературни и социолингвистични компететности е намерената и експлицирана синергия между действията на ученици, учители, родители, както и обвързаността на йерархически подредените дейности с конкретни текстове от литературата за деца. Достойнство на разработката е и ясната обосновка на съдържанието на модела, експлициран чрез два модула с по два подмодула към всеки един от тях. Целесъобразен е подборът на текстове за работа с учениците – с оглед съобразеността им и с възрастовата специфика, и с търсената резултатност по отношение на изследваните типове компетентности. Зад текстовото разнообразие (като тематика, структура, жанр и тип) и комбинацията на текстове и задачи към тях за работа прозира логиката на компетентния учител, знаещ как на практика могат да се формират и перманентно развиват литературна и социолингвистична компетентност в синхрон. Високо оценявам креативността на докторантката по отношение избора на теми за творческа дейност на учениците („Умни картинки“, „Да напишем приказка!), както и названията на отделните стъпки от своеобразния алгоритъм по построяването на къщата на знанието („Основата да построим – измисляме герой любим!“; „Сега героите любими какво ще правят – разкажи ми!“; „Почти сме къща изградили, но трябват още малко сили!; „Покривчето да поставим – ех, че къща ще направим!“). За добра методическа концепция свидетелстват задачите към текстовете, структурирани на принципа на йерархизацията по сложност на типове речеви, комуникативни и мисловни дейности.

Трета глава експлицира резултатите от емпиричното изследване на равнището на формираност на изследваните два типа компетентности у учениците в началния етап на основната степен на образование. Методите и предпочетеният инструментариум са адекватни на избраната изследователска методика. Представянето на резултатите от предварителния етап анализира данни от три типа изследователски действия – проучено мнение на началните учители относно равнище на формираност на литературни и социолингвистични компетенции; проучено мнение на родители относно формираност на същите типове компетентности; статистическа обработка на данни относно представянето на учениците от експерименталната и контролната паралелка по типове тестови задачи, съотнесени с показатели и индикатори за измерване на изследваните компетентности. Анализът на резултатите от експертната оценка на конструирания модел е изведен в ранг на прагматична обобщеност при анализа на резултатите от финалния етап на експеримента, представени чрез данни за тестова проверка и за структурирано интервю от среща на автора на дисертационния труд с учителите, преподаващи на експерименталната група.

Дисертационният труд завършва със заключение, извеждащо обобщения, които произтичат от теоретичните проучвания, от проведения експеримент, получените резултати и тяхната интерпретация. Изводите адекватно отразяват същността на съдържанието и концептуалния план, заложени в дисертацията.

1. **Оценка на резултатите и приносите на дисертационния труд за науката и практиката**

Приемам приносите, изведени от докторанта, като правя известни уточнения по отношение на диференцирането им съответно като: **теоретико-методологични приноси:** актуализираност на термини, понятия и принципни постановки в контекста на новите учебни програми по български език и литература за начален образователен етап; теоретично обосноваване на предложената авторска концепция; извеждане на дефицити за образователната дейност по български език и литература в начален образователен етап на основното образование и обосноваване на реално приложим в практиката модел за преодоляване на дефицитността по формирането и развиването на литературна и социолингвистична компетентност; **практико-приложни приноси:** апробирането на методическите идеи, което потвърждава резултатността на предлаганите методически решения (иновативни задачи за работа с текст, оригинални интерактивни техники); обвързване на използваните технологични модели както с общи образователни цели и задачи, така и с предложени критерии за установяване на уменията на конкретните изследвани лица да възприемат художествен и научнопопулярен текст, да създават текст от различен жанр; експериментално доказана ползотворност и ефективност от формиране на умения за речеви действия (четене, писане, говорене, слушане) в единство; визуална подкрепеност на методическите идеи с таблици, диаграми, ксерокопия на ученически разработки. Предложеният диагностичен инструментариум и резултатите от експерименталната работа могат да послужат като модел за начални учители, търсещи иновативни практики, нестрахуващи се да експериментират в ежедневната си педагогическа работа.

1. **Оценка на автореферата и публикациите**

Авторефератът към дисертационния труд е оформен съгласно изискванията и отразява в стегнат вид целите, задачите, използваните методи, резултатите, направените изводи и обобщения, както и научните приноси. Публикациите на докторанта също са свързани с темата на дисертационния труд и му носят 90 точки при изискуеми 50 (съответно от статии и доклади, публикувани в научни издания, реферирани и индексирани в световноизвестни бази данни с научна информация – 2х 30 т.= 60 т. ; от статии и доклади, публикувани в нереферирани списания с научно рецензиране или публикувани в редактирани колективни томове – 3х10 т = 30 т. ).

1. **Бележки и препоръки**

Резултатите от изследването е целесъобразно да намерят приложение и при разработването на научноизследователски проекти на докторанти, студенти и преподаватели. Подобно споделяне на опит със сигурност би довело до креативни и резултатни дискусии за ефективността на обучителните и оценъчните модели в родноезиковата образователна парадигма, свързани с комплексното формиране на литературни и социолингвистични компетентности у учениците в начална училищна възраст.

1. **Заключение**

Представените документи за придобиване на научната и образователна степен „доктор” отговарят на изискванията на Закона за развитие на академичния състав в Република България, Правилника за неговото приложение и Правилника за развитие на академичния състав в Софийския университет „Св. Климент Охридски“. Дисертационният труд на тема „Формиране на литературни и социолингвистични компетентности у учениците в начална училищна възраст чрез съвременната литература за деца“ е полезен и необходим. Съдържанието, структурата и приносите на дисертационния труд отговарят на изискванията за придобиване на образователната и научна степен доктор, свидетелство са за коректността на автора. Затова, като давам положителната си оценка, предлагам на уважаемото жури да присъди на Теодора Янкова Вълева образователната и научна степен „доктор“ в областта на висшето образование: 1. Педагогически науки, по професионалното направление 1.3. Педагогика на обучението по... (Методика на обучението по български език и литература в началния етап на образованието).

19.05.2023 г. Изготвил рецензията:

гр. Шумен (проф. д-р Снежанка Добрева Георгиева)